Temeljem članka 119. stavka 5. Zakona o državnom odvjetništvu (Narodne novine broj 67/18) Etičko povjerenstvo na sjednici održanoj dana 10. svibnja 2019. donosi

**POSLOVNIK O RADU**

**ETIČKOG POVJERENSTVA**

**I. Opće odredbe**

Članak 1.

(1) Ovim Poslovnikom uređuje se:

- djelokrug rada Etičkog povjerenstva (u daljnjem tekstu: Povjerenstvo),

- način rada i postupanje Povjerenstva,

- postupak davanja mišljenja i preporuka Povjerenstva,

- priprema, sazivanje, održavanje i tijek sjednica Povjerenstva,

- način vođenja i sadržaj zapisnika sjednica Povjerenstva,

- izbor predsjednika i zamjenika predsjednika Povjerenstva,

- prava i dužnosti predsjednika i zamjenika predsjednika Povjerenstva,

- obavljanje uredskih i drugih poslova za Povjerenstvo.

Članak 2.

(1) Etičko povjerenstvo je neovisno tijelo u državnom odvjetništvu koje donosi smjernice za tumačenje temeljnih etičkih i deontološnih načela iz Etičkog kodeksa (u daljnjem tekstu: Kodeks) te daje mišljenja i preporuke o usklađenosti određenih ponašanja državnih odvjetnika i zamjenika državnih odvjetnika (u daljnjem tekstu: državnoodvjetničkih dužnosnika) s Kodeksom i o sukobu interesa.

 (2) U postupcima davanja mišljenja i preporuka o usklađenosti određenih ponašanja državnih dužnosnika s Kodeksom Povjerenstvo djeluje autonomno i ovlašteno je tumačiti odredbe Kodeksa i primjenjivati ih prema vlastitoj ocjeni, u duhu njegovih vrijednosti.

**II. Nadležnost Etičkog povjerenstva**

Članak 3.

(1) U okviru svojih nadležnosti Etičko povjerenstvo:

* predlaže donošenje, izmjene i dopune Kodeksa,
* donosi smjernice za tumačenje temeljnih etičkih i deontološnih načela iz Kodeksa,
* daje mišljenja i preporuke o usklađenosti određenih ponašanja državnoodvjetničkih dužnosnika s Kodeksom,
* daje mišljenja o sukobu interesa državnoodvjetničkih dužnosnika,
* daje mišljenja i preporuke u povodu pisanih predstavki ili pritužbi na ponašanje državnog odvjetnika ili zamjenika državnog odvjetnika koje njihovi podnositelji smatraju protivnim Etičkom kodeksu te na vlastitu inicijativu,
* daje mišljenja vezana uz sadržaj i primjenu Kodeksa,
* prati primjenu propisa na području etičkog postupanja državnoodvjetničkih dužnosnika te predlaže njihove izmjene i dopune,
* promiče etičke standarde ponašanja državnoodvjetničkih dužnosnika.

**III. Sastav Povjerenstva**

Članak 4.

(1) Povjerenstvo ima sedam članova, od kojih su dva zamjenika Glavnog državnog odvjetnika Republike Hrvatske, dva zamjenika županijskog državnog odvjetnika, dva zamjenika općinskog državnog odvjetnika i jedan zamjenik državnog odvjetnika u posebnom državnom odvjetništvu.

(2) Za člana Povjerenstva ne može biti biran član Državnoodvjetničkog vijeća..

(3) Članovi Povjerenstva biraju se na vrijeme od pet godina.

(4) Članove Etičkog povjerenstva bira Prošireni kolegij Državnog odvjetništva Republike Hrvatske na temelju prijedloga kolegija državnih odvjetništava, na način da kolegij svakog županijskog i općinskog državnog odvjetništva predloži po jednog kandidata iz svojih redova, kolegij posebnog državnog odvjetništva dva kandidata iz svojih redova, a Kolegij Državnog odvjetništva Republike Hrvatske najmanje tri kandidata iz svojih redova.

Članak 5.

(1) Članstvo u Etičkom povjerenstvu prestaje završetkom mandata, na vlastiti zahtjev ili odlukom Povjerenstva o povredi Kodeksa koja člana Povjerenstva čini nedostojnim da bude član istoga.

**IV. Izbor, prava i obveze predsjednika i zamjenika**

 **predsjednika Povjerenstva**

 Članak 6.

(1) Na prvoj konstituirajućoj sjednici Povjerenstva članovi Povjerenstva biraju predsjednika i zamjenika Predsjednika Povjerenstva većinom glasova svih članova.

(2) Sjednicama Povjerenstva predsjeda predsjednik, a u slučaju odsutnosti ili spriječenosti predsjednika Povjerenstva, zamjenjuje ga zamjenik predsjednika.

Članak 7.

(1) Predsjednik Povjerenstva ili zamjenik predsjednika Povjerenstva saziva sjednice Povjerenstva prema ukazanoj potrebi i na prijedlog jednog ili više članova Povjerenstva.

Članak 8.

(1) Predsjednik Povjerenstva:

* predstavlja Povjerenstvo,
* priprema, saziva i predsjedava sjednicama Povjerenstva,
* sukladno odluci Povjerenstva i u suradnji s članovima Povjerenstva izrađuje mišljenja, preporuke i zaključke*,*
* potpisuje akte koje donosi Povjerenstvo,
* potpisuje zapisnike sjednica Povjerenstva,
* obavlja nadzor nad urednim i pravodobnim obavljanjem poslova Povjerenstva i radom članova povjerenstva.

Članak 9.

(1) Predsjednik Povjerenstva odgovoran je da Povjerenstvo redovito održava sjednice i obavlja poslove utvrđene Kodeksom i ovim Poslovnikom.

**V. Način rada i postupanja Povjerenstva**

Članak 10**.**

(1) Povjerenstvo zaprima zahtjeve državnoodvjetničkih dužnosnika te daje mišljenje o sukladnosti određenog ponašanja s Kodeksom i o sukobu interesa.

Članak 11.

(1) Svaka osoba koja smatra da ponašanje državnoodvjetničkog dužnosnika nije u skladu s Kodeksom može se obratiti Povjerenstvu pisanim putem.

(2) Predstavka ili pritužba na ponašanje državnoodvjetničkog dužnosnika mora biti obrazložena i potkrijepljena podacima koji su potrebni za donošenje mišljenja*/*preporuke (opis povrede Kodeksa, vrijeme i mjesto povrede Kodeksa, podaci o osobama koje imaju saznanja o eventualnoj povredi Kodeksa, relevantna materijalna dokumentacija i slično).

(3) Predstavka ili pritužba mora biti potpisana.

(4) Anonimna predstavka ili pritužba u pravilu se neće razmatratikad je većiz samogsadržaja vidljivo da se radi o uopćenom, neosnovanom ili zlonamjernom podnesku.

(5) Anonimne podneske koji sadrže relevantnu argumentaciju koja ozbiljno ukazuje na mogućnost povrede Etičkog kodeksa ili mogući sukob interesa državnoodvjetničkog dužnosnika Povjerenstvo će uzeti u razmatranje.

Članak 12.

(1) Državnoodvjetničkom dužnosniku na čije se ponašanje predstavka ili pritužba odnosi omogućit će se očitovanje u roku od osam dana od dana zaprimanja obavijesti Povjerenstva da je protiv njega/nje podnesena predstavka ili pritužba.

(2) Povodom predstavke ili pritužbe Povjerenstvo daje mišljenje i/ili preporuku.

(3) Povjerenstvo je dužno sa svojom odlukom upoznati državnoodvjetničkog dužnosnika na kojeg se odnosi predstavka ili pritužba, podnositelja predstavke ili pritužbe, čelnika tijela u kojem državnoodvjetnički dužnosnik obnaša dužnost, odnosno višeg državnog odvjetnika ukoliko je predstavka ili pritužba podnesena protiv čelnika tijela.

(4) Ako Etičko povjerenstvo ocijeni predstavku ili pritužbu osnovanom, svoju odluku s mišljenjem i*/ili* preporukom dostavlja državnom odvjetništvu u kojem državni odvjetnik ili zamjenik državnog odvjetnika obnaša dužnost, višem državnom odvjetništvu i Državnom odvjetništvu Republike Hrvatske te je objavljuje na mrežnim stranicama Državnog odvjetništva Republike Hrvatske.

Članak 13.

(1) Povjerenstvo može pokrenuti postupak na vlastitu inicijativu ako smatra da je došlo do povrede odredaba Etičkog kodeksa.

**VI. Priprema, sazivanje i održavanje sjednice Povjerenstva**

Članak 14.

(1) Poziv za sjednicu Povjerenstva dostavlja se najmanje pet dana prije dana održavanja sjednice, a iznimno se može sazvati i u roku kraćem od pet dana.

(2) Sjednice se sazivaju pisanim putem ili elektroničkom poštom.

(3) Uz poziv za sjednicu dostavlja se i dnevni red i odgovarajući materijali.

(4) Iznimno radni materijali mogu sepripremiti i neposredno prije održavanja sjednice Povjerenstva.

Članak 15.

(1) Na početku sjednice predsjednik Povjerenstva utvrđuje broj nazočnih članova, predlaže dnevni red, vodi tijek sjednice, daje riječ članovim Povjerenstva i ostalim nazočnim osobama.

(2) Povjerenstvo može pravovaljano donositi odluke ukoliko je na sjednici nazočna većina svih članova Povjerenstva.

(3) Nakon usvajanja dnevnog reda razmatraju se pojedine točke dnevnog reda.

(4) Nakon razmatranja pojedine točke dnevnog reda, ovisno o prirodi postupka Povjerenstvo donosi mišljenje*,* i/ili preporuku*,* odnosno zaključak.

Članak 16.

(1) Sjednice Povjerenstva su nejavne.

(2) Povjerenstvo može na sjednicu pozvati radi davanja izjave podnositelja predstavke/pritužbe, državnoodvjetničkog dužnosnika na kojeg se predstavka/pritužba odnosi, državnoodvjetničkog dužnosnika koji je zatražio mišljenje povodom mogućeg sukoba interesa te druge osobe za koje ocijeni da bi njihovo iskazivanje na sjednici Povjerenstva moglo pridonijeti potpunom i pravilnom utvrđivanju svih okolnosti i činjenica potrebnih za donošenje odluke.

(3) U donošenju mišljenja, preporuka i zaključaka sudjeluju samo članovi Povjerenstva.

**VII. Način odlučivanja**

Članak 17.

(1) Povjerenstvo samostalno donosi mišljenja i/ili preporuke, odnosno zaključke (u daljnjem tekstu odluke) ovisno o prirodi pojedinog predmeta.

(2) Pravovaljane odluke donose se većinom glasova svihčlanova nakon što je svaki član Povjerenstva iznio svoje mišljenje.

(3) Glasovanje na sjednici je javno.

(4) Član Povjerenstva izuzet će se od rada na pojedinom predmetu ukoliko za to postoje opravdani razlozi.

(5) Izdvojeno mišljenje pojedinog člana Povjerenstva konstatira se u zapisniku.

(6) Na sjednicama povjerenstva vodi se zapisnik.

(7) Zapisnik s održane sjednice obavezno se dostavlja svim članovima Povjerenstva najkasnije do održavanja sljedeće sjednice.

**VIII. Mišljenje Povjerenstva**

Članak 18.

(1) Nakon što provede postupak, Povjerenstvo donosi mišljenje u pisanom obliku.

(2) Mišljenje mora sadržavati obrazloženje s kratkim opisom utvrđenog činjeničnog stanja, radnjama koje su provedene, propisima koji su primijenjeni u konkretnom slučaju te rezultatima glasovanja.

(3) Mišljenje potpisuje predsjednik Povjerenstva.

(4) Mišljenje se dostavlja državnoodvjetničkom dužnosniku na kojeg se odnosi predstavka ili pritužba i podnositelju predstavke ili pritužbe.

Članak 19.

(1)Mišljenja i preporuke Povjerenstva dostavljaju se državnom odvjetništvu u kojem državni odvjetnik ili zamjenik državnog odvjetnika obnaša dužnost, višem državnom odvjetništvu i Državnom odvjetništvu Republike Hrvatske te se anonimizirane verzije istih objavljuju na mrežnim stranicama Državnog odvjetništva Republike Hrvatske.

**IX. Zapisnik**

Članak 20.

(1) Zapisnik sadrži vrijeme i mjesto održavanja sjednice, imena nazočnih članova i imena odsutnih članova, imena ostalih nazočnih osoba, dnevni red, tijek sjednice i rezultat izjašnjavanja po pojedinim točkama dnevnog reda.

**X. Sjedište Povjerenstva te obavljanje uredskih**

 **i administrativnih poslova**

Članak 21.

(1) Sjedište Povjerenstva je pri Državnom odvjetništvu Republike Hrvatske, koje obavlja uredske i druge administrativne poslove za Povjerenstvo.

**XI. Prijelazne i završne odredbe**

Članak 22.

(1) Pojmovi korišteni u ovom Poslovniku koji imaju rodno značenje, bez obzira na to jesu li korišteni u muškom ili ženskom rodu, odnose se jednako na muški i ženski rod.

Članak 23.

(1) Poslovnik o radu Etičkog povjerenstva donosi Etičko povjerenstvo.

(2) Izmjene i dopune ovog Poslovnika donose se na istovjetan način na koji je donesen ovaj Poslovnik.

Članak 24.

(1) Poslovnik o radu Etičkog povjerenstva stupa na snagu danom donošenja na sjednici Povjerenstva i objavljuje se na mrežnim stranicama Državnog odvjetništva Republike Hrvatske.

Zagreb, 10. svibnja 2019.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predsjednica Etičkog Povjerenstva